b"\n_START_ARTICLE_\nCant\xc3\xb3 de Perpiny\xc3\xa0-7\n_START_SECTION_\nPol\xc3\xadtica\n_START_PARAGRAPH_\nL'actual conseller general per aquest cant\xc3\xb3 \xc3\xa9s Jean Sol, de la Uni\xc3\xb3 per a un Moviment Popular, que va obtenir la vict\xc3\xb2ria en la segona volta de les darreres eleccions cantonals, celebrades el 28 de mar\xc3\xa7 de 2004. En la segona volta d'aquests comicis, Jean Sol va aconseguir el 45,02% dels vots, derrotant el candidat socialista i conseller sortint Claude Cansouline, que nom\xc3\xa9s va obtenir el 39,63%. El candidat del Front National, Joseph Samp\xc3\xa9, va quedar tercer amb el 15,34% dels sufragis.\n_START_SECTION_\nHist\xc3\xb2ria\n_START_PARAGRAPH_\nEl cant\xc3\xb3 de Perpiny\xc3\xa0-VII fou creat arran del desmembrament dels cantons de Perpiny\xc3\xa0 Est i Perpiny\xc3\xa0 Oest en 1973 (decret n. 73-819 del 16 d'agost de 1973). Inicialment, el cant\xc3\xb3 de Perpiny\xc3\xa0-VII (o Riberal-Salanca) comprenia les comunes de Vilanova de la Ribera, Bao, Sant Esteve del Monestir, Pi\xc3\xa0, Bomp\xc3\xa0s, Vilallonga de la Salanca i Santa Maria la Mar. El cap de cant\xc3\xb3 s'havia fixat a Perpiny\xc3\xa0, qui no en formava part._NEWLINE_Una redistribuci\xc3\xb3 va dividir el cant\xc3\xb3 de Perpiny\xc3\xa0-VII en 1985 (decret n. 85-149 de 31 de gener 1985), repartint les comunes entre els cantons de Ribesaltes, Sant Lloren\xc3\xa7 de la Salanca i els nous cantons de Sant Esteve i Perpiny\xc3\xa0-7. L'actual cant\xc3\xb3 de Perpiny\xc3\xa0-7 t\xc3\xa9 en com\xc3\xba amb el de 1973 la comuna de Bonp\xc3\xa0s.\n_START_SECTION_\nA partir del 2015\n_START_PARAGRAPH_\nAquest cant\xc3\xb3 desapareix i els pobles i districtes que el formaven han estat repartits d'una altra manera. Al Cant\xc3\xb3 de Perpiny\xc3\xa0-2 hi van les comunes de Bomp\xc3\xa0s, Vilallonga de la Salanca i Santa Maria la Mar, a m\xc3\xa9s del sector nord-est de la ciutat de Perpiny\xc3\xa0. Al Cant\xc3\xb3 de la Costa Salanquesa, la de Pi\xc3\xa0. Al Cant\xc3\xb3 del Riberal, les de Vilanova de la Ribera, Bao i Sant Esteve del Monestir."